Holocaust – tidsvitner

Holocaust – tidsvitner er en norsk dokumentarfilm produsert av Edvard Hambro. I filmen intervjues fem gjenlevende norske jøder om overgrepene de selv og deres nærstående opplevde under andre verdenskrig. Alle fem mistet familiemedlemmer og venner i tyske konsentrasjonsleirer.

Personene i filmen ble intervjuet av Berit Reisel fra Holocaust-senteret og professor Irene Levin. Levin er selv datter av Fanny Raskow, et av intervjuobjektene. Dokumentaren ble laget i samarbeid med NRK og Fritt Ord. Filmen ble første gang vist i NRK-programmet Fakta på lørdag den 25. november 2006.

Intervjuobjektene 
 Jenny Wulff (født 28. november 1921, død 4. april 2009) overlevde fordi hun var gift med engelskmannen Ilai Wulff.
 Samuel Leon «Sammy» Steinmann (født 24. august 1923, død 1. mai 2015) var en av de få som overlevde utryddelsesleiren Auschwitz.
 Julius Paltiel (født 4. juli 1924, død 7. mars 2008) var en av de få som overlevde utryddelsesleiren Auschwitz.
 Jo Benkow (født 15. august 1924, død 18. mai 2013) flyktet først til Sverige og deretter til Storbritannia for å unngå nazistenes jødeforfølgelse.
 Fanny Rascow (født 7. januar 1912, død 10. april 2013) flyktet til Sverige sammen med sin mann høsten 1942, andre familiemedlemmer ble fanget og sendt til tyske konsentrasjonsleirer. Raskow forsøkte å få myndighetenes tillatelse til å reise fra Oslo til Sverige, samtidig som familie og bekjente ble deportert til Tyskland. Hun forteller i filmen blant annet om en episode da hun var i Justisdepartementet og snakket med en mann ved navn Larsson, som ga henne avslag på utreisebegjæringen. Neste dag reiste hun tilbake og kontaktet en annen mann, Vogel, uten å ha noen spesifikk avtale. Hun la frem sitt ønske om å reise til Sverige, og grunnga ønsket slik «Vi venter vårt første barn, alt var glede og fryd og gammen, og så kommer dette på. Det er ingen som vet noen ting, det kunne like godt være Sverige som var flyktninger her og ikke Norge.» Vogel ga dem tillatelse til å reise til Norrköping i Sverige, og de kom seg i sikkerhet der.

Referanser

Eksterne lenker
 Fakta på Lørdag: Holocaust – Tidsvitner på NRK Nett-TV Sendt første gang lørdag 25. november 2006. Besøkt 18. november 2018. 

TV-produksjoner på NRK
Norske TV-dokumentarfilmer